**A Shoreline Dream** é unha banda estadounidense de indie rock procedente de Denver, Colorado. O seu son foi descrito como "unha mestura temperamental de rock psicodélico e post-rock", soando "como unha banda fóra de tempo", e tendo unha calidade de son suficientemente única para que "sobrepase" a etiqueta shoegaze. No presente a banda está formada polos dous membros orixinais, o vocalista, guitarrista e produtor Ryan Policky e o guitarrista Erik Jeffries, que gravan no seu propio estudio, Shoreline Studios.

Historia
--------

Policky formou A Shoreline Dream en 2005 co batería/DJ Gabriel Ratliff. A parella traballara anteriormente xunta nas bandas Pure Drama (que publicou dous álbums, *On the Surface* (2001) e *Pure Drama* (2003)) e Drop the Fear (que lanzou un único álbum epónimoen 2004). Jeffries foi recrutado de Pure Drama, mentres que o baixista Enoc Torraca foi escollido dun grupo de coñecidos. A banda usou unha hipoteca sobre a casa de Policky para montar o seu propio selo discográfico, Latenight Weeknight Records, e gravou, editou e promocionou a súa estrea, *Avoiding the Consequences*, en 2006.

En 2007 A Shoreline Dream publicou un segundo EP, *Coastal*, que chamou a atención do produtor alemán Ulrich Schnauss, do cal eran fans. Ratliff xa marchara nese punto da súa carreira, e Michael Scarano tocou a batería en dous dos temas. Schnauss colaborou posteriormente coa banda (co seu novo batería Sean Merrell) no EP *NeverChanger*, que foi masterizado polo produtor de Low/Galaxie 500 Kramer e lanzado en xullo de 2008, pouco despois de que a banda aparecese no "Next 100" de *Urb Magazine*.

Tras unha xira de verán en 2008 con Schnauss, A Shoreline Dream gravou o seu segundo álbum, *Recollections of Memory*, que foi publicado en febreiro de 2009 a través de Latenight Weeknight. O disco foi masterizado novamente por Kramer, e incluíu tres colaboracións máis con Schnauss.

En setembro do ano 2009 Torraca deixou a banda para perseguir metas persoais e foi substituído por Adam Edwards, anteriormente en Flyaway Minion.

A banda actuou no festival anual de Austin South by Southwest en marzo de 2010. No mes de xullo dese ano o grupo gravou unha colaboración con Schnauss, "London", no estudio deste último en Leytonstone, Inglaterra. O tema foi publicado o 24 de xaneiro de 2011 no recompilatorio do selo Rocket Girl *3... 2... 1... A Rocket Girl Compilation*.

A principios de 2011 publicaron un sinxelo dixital, unha versión do tema de Fleetwood Mac "The Chain", seguido por un terceiro álbum, *Losing Them All to This Time*. Ese mes de xullo, *British GQ* usou a canción de A Shoreline Dream "NeverChanger" nun video para a súa primeira app para iPad. Neste video aparece a modelo e actriz Rosie Huntington-Whiteley e tamén está dispoñible en YouTube.

En 2012 a banda lanzou tres EPs, un por mes durante tres meses, titulados *Three*, *3* e *III*. No mes de setembro os EPs publicáronse xuntos nunha edición limitada de tres discos titulada *333*.

A Shoreline Dream rematou 2012 cun sinxelo lanzado o día de Nadal titulado "The Land of Those Who Wander". Para os concertos que seguiron a este lanzamento regresou o batería orixinal Gabriel Ratliff.

A Shoreline Dream editou o seu cuarto álbum, *The Silent Sunrise*, o 9 de setembro de 2014. Nunha recensión positiva, *PopMatters* describiu o disco como "o que obterías se My Bloody Valentine entrase nun set dos anos 80 dunha película de John Hughes". Para a gravación uníronse a Policky e Jeffries o baixista Adam Edwards e os baterías Michael Scarano e Erin Tidwell.

Tras cinco meses de composición, o seu derradeiro álbum ata a data, *Melting*, foi publicado o 21 de agosto de 2020.

Discografía
-----------

### Álbums

| Álbum | Ano | Selo |
| --- | --- | --- |
| *Avoiding the Consequences* | 2006 | Latenight Weeknight Records |
| *Recollections of Memory* | 2009 | Latenight Weeknight Records |
| *Losing Them All to This Time* | 2011 | Latenight Weeknight Records |
| *The Silent Sunrise* | 2014 | Latenight Weeknight Records |
| *Melting* | 2020 | Latenight Weeknight Records |

Notas
-----

1. ↑  Smith, Kyle (2009-02-19). "Rather than depending on a label, A Shoreline Dream took a DIY path to reality". *Westword*. Consultado o 2020-04-17.
2. ↑  Thill, Scott (2009-02-13). "A Shoreline Dream's Sonics Outrun Terminology, Shoegaze". *Wired*. ISSN 1059-1028. Consultado o 2020-04-17.
3. ↑  "Latenight Weeknight Records". *Latenight Weeknight Records*. Consultado o 2022-07-29.
4. ↑  "A Shoreline Dream Songs, Albums, Reviews, Bio & More". *AllMusic* (en inglés). Consultado o 2022-07-29.
5. ↑  Rosen, Craig. "A Shoreline Dream Recollects Memories Of Shoegazing's Past". *Yahoo! Music*, 20 de febreiro de 2009.
6. ↑  Neises, Kris. "Flyaway Minion in studio" "Dayton Daily News", 14 de setembro de 2006.
7. ↑  "SXSW 2013". *web.archive.org*. 2013-07-03. Archived from the original on 03 de xullo de 2013. Consultado o 2022-07-29.
8. ↑  "ulrich schnauss & a shoreline dream - "london" bts". Consultado o 2022-07-29.
9. ↑  "3... 2... 1... A Rocket Girl Compilation (rgirl74)". *Rocket Girl*. 2015-02-11. Archived from the original on 11 de febreiro de 2015. Consultado o 2022-07-29.
10. ↑  "FILTER Magazine - Media - A Shoreline Dream, The Chain (Fleetwood Mac Cover)". *filtermagazine.com*.
11. ↑  "Rosie Huntington-Whiteley Photoshoot - British GQ". *YouTube*. Consultado o 2022-07-30.
12. ↑  Herrera, Dave. "A Shoreline Dream". *Westword* (en inglés). Consultado o 2022-07-30.
13. ↑  "The Land of Those Who Wander, by A Shoreline Dream". *A Shoreline Dream* (en inglés). Consultado o 2022-07-31.
14. ↑  "A Shoreline Dream - Dreaming Diary". *ashorelinedream.blogspot.com*. Consultado o 2022-07-31.
15. ↑  "184042-a-shoreline-dream-the-silent-sunrise, PopMatters". *PopMatters* (en inglés). 2021-01-26. Consultado o 2022-07-31.
16. ↑  "Melting, by A Shoreline Dream". *A Shoreline Dream* (en inglés). Consultado o 2022-07-31.

Véxase tamén
------------

### Ligazóns externas

* Páxina da banda

|  |  |
| --- | --- |
| Control de autoridades | 
* Wd: Q4659454
* AllMusic: mn0001918900
* Discogs: 732454
* MusicBrainz: ID
* Songkick: 44989

 |